A4-0176/96

Päätöslauselma Euroopan oikeusasiamiehen vuosittaisesta toimintakertomuksesta (1995)

Euroopan parlamentti, joka

- ottaa huomioon Euroopan yhteisön perustamissopimuksen ja erityisesti sen 8 d artiklan toisen kohdan ja 138 e artiklan,

- ottaa huomioon Euroopan hiili- ja teräsyhteisön perustamissopimuksen ja erityisesti sen 20 d artiklan,

- ottaa huomioon Euroopan atomienergiayhteisön perustamissopimuksen ja erityisesti sen 107 d artiklan,

- ottaa huomioon 9. maaliskuuta 1994 tekemänsä päätöksen Euroopan oikeusasiamiehen tehtävien hoitamista koskevasta ohjesäännöstä ja yleisistä ehdoista, ja erityisesti sen 3 artiklan 8 kohdan ((EYVL L 113, 4.5.1994, s. 15)),

- ottaa huomioon päätöksensä, Euroopan oikeusasiamiehen nimittämisestä ((EYVL C 249, 25.9.1995, s. 85)),

- ottaa huomioon Euroopan oikeusasiamiehen vuosittaisen kertomuksen (1995) - (C4-0257/96),

- ottaa huomioon vetoomusvaliokunnan mietinnön (A4-0176/96),

A. katsoo, että Euroopan parlamentti nimitti Euroopan oikeusasiamiehen 12. heinäkuuta 1995 parantaakseen Euroopan kansalaisten ja Euroopan yhteisön toimielinten välisiä suhteita ja suojellakseen Euroopan kansalaisten oikeuksia Euroopan yhteisön laitosten ja toimielinten toiminnassa ilmenneitä epäkohtia vastaan,

B. katsoo, että Euroopan oikeusasiamiehen tehtävänä on Euroopan yhteisön perustamissopimuksen mukaan yhteisön toimielinten ja laitosten toiminnassa ilmenneiden epäkohtien tutkiminen, lukuun ottamatta Euroopan yhteisöjen tuomioistuimen ja ensimmäisen oikeusasteen tuomioistuimen tuomiovallan käyttöä,

1. Onnittelee Euroopan oikeusasiamiestä vuoden 1995 mielenkiintoisen ja informatiivisen toimintakertomuksen johdosta;

2. Korostaa, että kertomusta on levitettävä mahdollisimman laajasti, koska se sisältää selkeän ja paikkansapitävän kuvauksen Euroopan oikeusasiamiehen velvollisuuksista, ja se muodostaa näin ollen tärkeän ohjeen kansalaisille ja unionissa oleskeleville henkilöille, jotka haluavat kääntyä Euroopan oikeusasiamiehen puoleen;

3. Pyytää, että unionin kansalaisille ja asukkaille annettaisiin mahdollisuus kääntyä Euroopan oikeusasiamiehen puoleen myös telematiikan avulla, jotta parannettaisiin näiden yhteyksien tehokasta käyttöä ja luotaisiin tärkeä ennakkotapaus uusien viestintäteknologioiden käytössä sekä kansalaisten että toimielinten hyväksi;

4. Uskoo, että Euroopan oikeusasiamiehen ja Euroopan parlamentin saamia kanteluita ja vetoomuksia koskeva yhteinen toiminta toteuttaa käytännössä EY:n perustamissopimuksen 8 d, 138 d ja 138 e artiklan tavoitteet, joilla pyritään mahdollisimman aukottoman ja tehokkaan järjestelmän luomiseen kansalaisille ja unionissa oleskeleville henkilöille, jotta he voivat kääntyä Euroopan unionin puoleen saadakseen apua unionissa elämiseen liittyvien ongelmien ratkaisemiseksi;

5. Sitoutuu tekemään vetoomusvaliokunnan avulla tulevaisuudessa toimivaltansa rajoissa kaiken mahdollisen ollakseen yhteistyössä Euroopan oikeusasiamiehen kanssa ja avustaakseen häntä yhteisön toimielimiä ja laitoksia koskevissa ongelmissa, jotka liittyvät hänen tutkittavanaan oleviin kanteluihin; panee merkille oikeusasiamiehen ja vetoomusvaliokunnan päätöksen toimittaa toisilleen vetoomukset ja kantelut, jotka kuuluvat toisen toiminta-alueeseen, ja tarkkailla tulevana vuonna huolellisesti tätä prosessia mahdollisten muutosten tarpeen varalta;

6. Toteaa, että oikeusasiamies ei hyväksy kanteluita Euroopan parlamentin ja vetoomusvaliokunnan päätöksistä, koska nämä päätökset ovat luonteeltaan poliittisia; olettaa kuitenkin, että tämä periaate ei koske kaikkia näistä kahdesta elimestä tehtyjä kanteluja silloin, kun ne liittyvät huonoon hallinnointiin tai väärin perustein tehtyihin päätöksiin;

7. Pyytää, että kaikki yhteisön toimielimet ja laitokset, erityisesti neuvosto ja komissio, toimisivat mahdollisimman läheisesti yhteistyössä oikeusasiamiehen kanssa, erityisesti antamalla hänelle tietoja ja asiakirjoja, joita hän tarvitsee tehtäviensä tehokkaaksi hoitamiseksi;

8. Muistuttaa, että avoimuuden ja hyvän hallintotavan noudattaminen yhteisön toimielimissä on merkittävä kysymys Euroopan unionista tehdyn sopimuksen muuttamista käsittelevässä hallitusten välisessä konferenssissa ja että on erittäin merkittävää, että edistytään pyrkimyksissä sellaisen yhtenäisen ja sitovan sääntökokonaisuuden aikaansaamiseksi, joka koskisi yhteisön toimielinten avointa ja demokraattista toimintaa ja joka vastaisi vuonna 1993 laadittua menettelytapasääntöä kansalaisten oikeudesta tutustua neuvoston ja komission asiakirjoihin ((EYVL L 340, 31.12.1993, s. 41));

9. Kehottaa puhemiestään välittämään tämän päätöslauselman kaikille unionin toimielimille ja laitoksille sekä kansallisille oikeusasiamiehille, kansallisten parlamenttien vetoomusvaliokunnille tai muille vastaaville elimille.